Midt i stuen står en hjemmebygget indhegning. Lave, bjæffende lyde afslører, at små hundehvalpe er flyttet ind sammen med husets øvrige beboere. Det har betydet, at familien har måttet lægge de normale rutiner om. -	Jeg sover i stuen for øjeblikket, hvis der skulle ske noget, siger Sidsel Wåhlin. Familiens 1,5 år gamle labrador Hedwig blev indleveret på en hundepension, fordi familien skulle på ferie. Efter de havde hentet hende igen, havde hun det skidt, så de måtte have hende en tur forbi dyrlægen. Dyrlægen fandt ultralydsscanneren frem, og det viste sig, at Hedwig at drægtig med intet mindre end 12 hvalpe. Selvom de mange hundehvalpe giver nogle praktiske udfordringer, så er familien Wåhlin positive. -	Det løser sig jo, men det tager noget tid, det er klart, udtaler Sidsel Wåhlin. Spørger man Esben Wåhlin, er han ikke i tvivl om, hvem der er favoritten. -	Jeg har en yndlingshvalp. Det er den mindste, som vi kalder for Stump, siger han. Selvom de små hvalpe kan være svære at stå for, så er planen, at der skal findes nye familier til dem.

Referat:
Familien Wåhlin fra Nørresundby fik sig noget af en overraskelse, da deres 1,5 år gamle hund fødte 12 hvalpe efter at have været på ferie i en hundekennel.